На основу члана 280ђ Закона о осигурању ("Сл. гласник РС", бр. 139/2014 и 44/2021), тач. 21.-23. Одлуке Владе Републике Србије о преносу друштвеног капитала Компаније Дунав осигурање а.д.о. Београд ("Сл. гласник РС", бр. 96/2021) и члана 37. Статута Компаније („Службени лист Компаније“, бр. 16/12, 40/15, 51/15, 9/16, 21/16, 39/18, 18/19 и 24/19), Скупштина Компаније на Ванредној седници одржаној 15. новембра 2021. године, донела је

**ОДЛУКУ**

**о објављивању јавног позива**

**за упис акција без накнаде**

**Члан 1.**

Објављује се јавни позив за упис акција без накнаде, у складу са чланом 280ђ Закона о осигурању ("Сл. гласник РС", бр. 139/2014 и 44/2021) и тач. 21.-23. Одлуке Владе Републике Србије о преносу друштвеног капитала Компаније Дунав осигурање а.д.о. Београд ("Сл. гласник РС", бр. 96/2021), у тексту који чини саставни део ове Одлуке.

**Члан 2.**

Јавни позив из члана 1. ове одлуке објављује се:

* у „Службеном гласнику Републике Србије“;
* у дневном листу *„Политика“;.*
* на интернет страници Компаније;
* на Корпоративном порталу Компаније;
* огласној табли Компаније.

**Члан 3.**

Овлашћује се Извршни одбор Компаније да објави јавни позив из члана 1. ове Одлуке.

**Члан 4.**

Ова одлука ступа на снагу даном доношења.

**ПРЕДСЕДНИК СКУПШТИНЕ**

|  |
| --- |
| **С број:**  **15. новембaр 2021. године**  **Београд** |

**Ј А В Н И П О З И В**

**за упис акција без накнаде**

Издвалац: **Компанија Дунав осигурање а.д.о. Београд, Македонска 4**

Матични број: **07046898**

Делатност: **6512 – Неживотно осигурање**

Број запослених: **3.109 на дан 30.06.2021. године**

**1.** Номинална вредност једне акције која се издаје износи **652,00** динара, а емитује се укупно **10.963.081** комада обичних акција.

**2.** Запослени могу стећи највише до 25% друштвеног капитала који се преноси запосленима без накнаде, што представља највише **1.786.982.040,00** динара, односно највише **2.740.770** комада обичних акција.

**3.** Акционарском фонду, у складу са чланом 280ж став 4. закона, преноси се вредност капитала за стицање акција без накнаде ако је већа од укупне номиналне вредности акција које запослени стичу без накнаде.

**4.** Право на стицање акција без накнаде имају држављани Републике Србије који су запослени или су раније били запослени (у даљем тексту: запослени) у:

* Компанији „Дунав осигурање“ а.д.о. (у даљем тексту: Компанија) и њеним правним претходницима и
* контролисаним друштвима Компаније и њиховим правним претходницима са седиштем у Републици Србији, у периоду у коме су контролисана друштва имала тај статус у складу са законом којим се уређују привредна друштва.

**5.** Лицима која су раније била запослена, сматрају се и пензионери.

**6.** Правним претходницима Компаније сматрају се:

* Градски осигуравајући завод Београд;
* Осигуравајући завод „Београд“ Београд;
* „Београд“ Завод за осигурање и реосигурање Београд;
* Југословенска заједница осигурања Београд;
* Завод за осигурање и реосигурање „Југославија“ Београд;
* Заједница осигурања имовине и лица „Југославија-Београд“ Београд;
* Заједница осигурања имовине и лица „Дунав“ Београд;
* „Дунав“ Заједница осигурања имовине и лица Београд;
* Заједница осигурања имовине и лица „Дунав“ Београд;
* Деоничко друштво за осигурање „Дунав“ са п.о. Београд
* Компанија „Осигурање Дунав“ д.д. Београд;
* Компанија „Дунав осигурање“ а.д. Београд;
* Хотелско предузеће „Метропол“ д.д. Београд.

**7.** Контролисаним друштвима Компаније са седиштем у Републици Србији, сматрају се:

* Дунав друштво за управљање добровољним пензијским фондом а.д. Београд (Стари град), матични број: 17411233;
* Брокерско-дилерско друштво DUNAV STOCKBROKER а.д. Београд (Стари град), матични број: 17170724;
* Дунав ауто друштво са ограниченом одговорношћу за услуге у друмском саобраћају Београд (Чукарица), матични број: 17233777;
* Дунав ауто логистика д.о.о. Београд – Чукарица, матични број: 21391646;
* Друштво за реосигурање „ДУНАВ-РЕ“ а.д.о., Београд, матични број: 07046901;
* Дунав турист друштво са ограниченом одговорношћу Златибор, матични број: 17130706;
* Дунав банка а.д. Београд, матични број, 09081488;
* Дунав банка а.д. Београд, матични број, 17064312;
* „Превинг“ – Акционарско друштво за превентивни инжењеринг и пружање техничких услуга, Београд, Гоце Делчева 46, матични број: 07086873;
* „Дунав информатика“ друштво са ограниченом одговорношћу за послове информатичке делатности, Београд, Устаничка бр. 128, матични број: 17233769;
* Дунав група-Дунав трговина д.о.о. за унутрашњу и спољну трговину и услуге Београд, Благоја Паровића 19, матични број: 06539793;
* Дунав Инвест друштво са ограниченом одговорношћу за финансијско посредовање, некретнине, пројектовање и инжењеринг, Београд, ул. Кнез Михаилова бр. 6;
* Агенција за пружање услуга у осигурању „Дунав агент“ д.о.о. Београд, Македонска 4, матични број:17238027;
* Предузеће за пољопривредну производњу, промет и услуге „Дунав аграр“ д.о.о. Београд, Македонска 4/II, матични број: 17251848;
* Факултет за финансијски менаџмент и осигурање,

и друга контролисана друштва Компаније у складу са законом којим се уређују привредна друштва и Законом o осигурању.

**8.** Запослени у контролисаном друштву Друштво за реосигурање Дунав-Ре а.д.о. Београд, Кнез Михаилова 6/II, матични број: 07046901 (у даљем тексту: Дунав-Ре), у којем ће, такође, бити извршен пренос друштвеног капитала у складу са законом, могу своје право на стицање акција без накнаде за сваку пуну годину времена проведеног у радном односу у Дунав-Ре искористити искључиво у целости, у Компанији или Дунав-Ре.

**9.** Запослени имају право на стицање акција без накнаде чија је укупна номинална вредност 200 евра у динарској противвредности, по званичном средњем курсу динара према евру, који објављује Народна банка Србије и који важи на дан објављивања јавног позива за упис акција без накнаде, за сваку пуну годину рада у радном односу у Компанији и контролисаним друштвима Компаниjе са седиштем у Републици Србији.

**10.** Право на стицање акција субјекта преноса може се остварити највише за 35 година времена проведеног у радном односу.

**11.** Право на стицање акција без накнаде имају запослени за сваку пуну годину времена проведеног у радном односу у Компанији и контролисаним друштвима Компаније са седиштем у Републици Србији, под условом да право на акције без накнаде нису на било који начин остварили, у целости или делимично, у складу са Законом о својинској трансформацији („Службени гласник РС”, бр. 32/97 и 10/01), Законом о приватизацији („Службени гласник РС”, бр. 38/01, 18/03, 45/05, 123/07, 30/10, 93/12, 119/12, 51/14 и 52/14-УС), Законом о приватизацији („Службени гласник РС”, бр. 83/14, 46/15, 112/15 и 20/16-аутентично тумачење) и Законом о јавном информисању и медијима („Службени гласник РС”, бр. 83/14, 58/15 и 12/16-аутентично тумачење) и да нису уписани у евиденцију носилаца права коју води министарство надлежно за послове приватизације, у складу са Законом о праву на бесплатне акције и новчану накнаду коју грађани остварују у поступку приватизације („Службени гласник РС”, бр. 123/07, 30/10, 115/14 и 112/15).

**12.** Право запослених на стицање бесплатних акција није преносиво.

**13.** Право на стицање акција без накнаде имају запослени који су тај статус стекли до дана објављивања јавног позива у дневном високотиражном листу који се дистрибуира на целој територији Републике Србије и то: „Политика“.

**14.** Пуна година рада у радном односу у Компанији или контролисаном друштву Компаније рачуна се закључно са датумом објављивања овог Јавног позива у дневном листу из тачке 13. овог Јавног позива.

**15.** Ако је вредност капитала за стицање акција без накнаде мања од укупне номиналне вредности акција које запослени стичу без накнаде, запослени стичу право на мањи број акција, сразмерно односу тих вредности.

**16**. Приликом подношења захтева за упис акција запослени, прилажу:

- доказ о држављанству Републике Србије – доказује се Уверењем о држављанству не старијим од 6 месеци у оригиналу или овереној фотокопији,

- доказ о радном стажу у Компанији/контролисаним друштвима Компаније– доказује се Уверењем - подаци о осигурању (пријава/одјава) Републичког фонда за пензијско и инвалидско осигурање (које издаје месно надлежна филијала ПИО фонда) у оригиналу или овереној фотокопији, који је обавезан документ и овереном фотокопијом Радне књижице, уколико је запослени поседује.

- фотокопију личне карте (уколико је лична карта на обрасцу без чипа) или очитану

личну карта (уколико је лична карта на обрасцу са чипом).

**17**. Захтев за упис акција подноси се у пословним просторијама Компаније у следећим местима сваког радног дана и суботом и то:

|  |  |  |
| --- | --- | --- |
| **Место** | **Адреса** | **Сваког радног дана и суботом у термину** |
| Београд | Устаничка бр.128 | 09:00-19:00 h  (последњег дана рока 29.12.2021. године  09:00-13:00 h) |
|  | Булевар Краља Александра 316 | 09:00-13:00 h |
|  | Патријарха Јоаникија 28б | 09:00-13:00 h |
|  | Булевар маршала Толбухина 46 | 09:00-13:00 h |
|  | Добрачина 1 | 09:00-13:00 h |
| Лазаревац | Краља Петра бр. 25 | 09:00-13:00 h |
| Младеновац | Краља Петра I бр. 233 | 09:00-13:00 h |
| Обреновац | Карађорђева бр. 17 | 09:00-13:00 h |
| Јагодина | Књегиње Милице бр. 24 | 09:00-13:00 h |
| Крагујевац | Бранка Радичевића бр. 3 | 09:00-13:00 h |
| Пожаревац | Лоле Рибара бр. 9 | 09:00-13:00 h |
| Смедерево | Краља Петра I бр. 7 | 09:00-13:00 h |
| Зајечар | Николе Пашића бр. 66 | 09:00-13:00 h |
| Крушевац | Трг Фонтана бр. 4 | 09:00-13:00 h |
| Лесковац | Моше Пијаде бр. 12 | 09:00-13:00 h |
| Ниш | Николе Пашића бр. 32а | 09:00-13:00 h |
| Пирот | Ћирила и Методија бр. 1 | 09:00-13:00 h |
| Врање | Жикице Јовановића Шпанца бр. 1 | 09:00-13:00 h |
| Суботица | Штросмајерова бр. 24 | 09:00-13:00 h |
| Нови Сад | Булевар Ослобођења бр. 3 | 09:00-13:00 h |
| Панчево | Масарикова бр. 4 | 09:00-13:00 h |
| Сомбор | Аврама Мразовића бр. 3-5 | 09:00-13:00 h |
| Срeмска Митровица | Краља Петра I бр. 4 | 09:00-13:00 h |
| Зрењанин | Краља Александра I Карађорђевића бр. 28 | 09:00-13:00 h |
| Чачак | Скадарска бр.15 | 09:00-13:00 h |
| Краљево | Октобарских жртава бр. 14 | 09:00-13:00 h |
| Нови Пазар | Шабана Коче бр.71 | 09:00-13:00 h |
| Шабац | Кнеза Милоша бр. 2 | 09:00-13:00 h |
| Ужице | Николе Пашића бр. 22 | 09:00-13:00 h |
| Ваљево | Карађорђева бр. 48а | 09:00-13:00 h |

**18**. Захтев за упис бесплатних акција се подноси лично или преко пуномоћника на основу пуномоћја овереног у складу са законом којим се уређује овера потписа.

Уколико се захтев за упис бесплатних акција подноси преко пуномоћника, пуномоћник мора бити овлашћен да у име и за рачун запосленог поднесе захтев за упис бесплатних акција и предузима радње у поступку за упис бесплатних акција по овом Јавном позиву.

**19.** Запосленима ће се издати доказ о поднетом захтеву за упис бесплатних акција.

**20.** Рок за упис акција без накнаде почиње да тече од **29. новембра 2021. године,** односно од дана објављивања јавног позива у дневном листу „Политика“, са почетком у **9:00 часова**, и завршава се **29. децембра 2021. године**, у **13:00 часова**.

**21**. Решење о преносу капитала Компаније запосленима без накнаде доноси Министарство привреде и коначно је.

**22.** Акције које се преносе запосленима без накнаде јесу обичне и гласе на име.

**23.** Обавештeње у вези са обрадом података о личности:

У складу са Законом о заштити података о личности („Службени гласник РС“ број: 87/2018), а у сврху спровођења поступка уписа бесплатних акција у складу са овим Јавним позивом, а на основу члана 280г Закона о осигурању и тач.12. и 29. Одлуке Владе Републике Србије, Компанија ће прикупљати и обрађивати следеће податке о личности: име, презиме, ЈМБГ, датум и место рођења, адреса пребивалишта/боравишта, податке о држављанству, годинама радног стажа у Компанији/контролисаном друштву Компаније и укупном радном стажу, као и друге податке садржане у документацији наведеној у тачки 16. овог Јавног позива.

Подаци ће се откривати примаоцу података Министарству привреде, ради вршења надзора и доношења Решења о преносу капитала Компаније запосленима без накнаде, у складу са Одлуком Владе Републике Србије. Подаци о личности се не износе из Републике Србије у другу државу или међународну организацију. Подаци о личности ће се чувати само онолико колико је основано потребно да се испуни сврха за коју су прикупљени или да би се испунили на то применљиви законски прописи.

Детаљније упознавање о правима лица чији се подаци обрађују могуће је путем линка https://www.dunav.com или обраћањем на имејл адресу лица за заштиту података Компаније: [zastitapodataka@dunav.com](mailto:zastitapodataka@dunav.com).

**24.** Овај позив објављује се у „Службеном гласнику Републике Србије“, једном дневном високотиражном листу који се дистрибуира на целој територији Републике Србије („Политика"), на интернет страници, Корпоративном порталу и огласној табли Компаније.

**25.** Све додатне информације могу се добити на телефон: **0 800 386 286** или имејл адресу: [UpisAkcija@dunav.com](mailto:UpisAkcija@dunav.com).