На основу члана 280а став 1. тачка 2) и члана 280ђ став 1. Закона о осигурању ("Сл. гласник РС", бр. 139/2014 и 44/2021), тач. 7 и 12. Одлуке Владе Републике Србије о преносу друштвеног капитала Компаније Дунав осигурање а.д.о. Београд ("Сл. гласник РС", бр. 96/2021) (у даљем тексту: Одлука Владе) и члана 37. тачка 2. Статута Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Ванредној седници одржаној 15. новембра 2021. године, донела је

**ОДЛУКУ**

**о издавању акција без накнаде ради преноса**

**запосленима**

**Члан 1.**

Друштвени капитал Компаније „Дунав осигурање“ а.д.о. Београд, Македонска 4, МБ: 07046898 (у даљем тексту: Компанија), који према финансијским извештајима на дан 30.06.2021. године, обухвата капитал у друштвеном власништву у износу од 2.968.080.040,00 динара и неисплаћену дивиденду остварену по основу капитала у друштвеном власништву у износу од 4.179.848.791,30 динара, износи укупно 7.147.928.831,30 динара.

Сагласно Одлуци Владе на запослене се преноси друштвени капитал у висини од 1.786.982.040,00 динара, односно 25% друштвеног капитала из става 1. овог члана.

**Члан 2.**

Компанија овом Одлуком издаје 2.740.770 комада обичних акција појединачне номиналне вредности од 652,00 динара, у укупном обиму од 1.786.982.040,00 динара.

Акције гласе на име и носе ознаку ЦФИ код и ознаку серије ИСИН број, које ће бити додељене од стране Централног регистра, депоа и клиринга хартија од вредности.

**Члан 3.**

Право на упис акција из члана 2. ове Одлуке без накнаде имају запослени и бивши запослени држављани Републике Србије који су запослени или су раније били запослени у Компанији и запослени и бивши запослени у контролисаним друштвима Компаније.

Лицима која су раније била запослена, у смислу става 1. овог члана, сматрају се и пензионери.

**Члан 4.**

Запослени имају право на стицање акција без накнаде чија је укупна номинална вредност 200 евра у динарској противвредности по званичном средњем курсу динара према евру, који објављује Народна банка Србије и који важи на дан објављивања јавног позива, за сваку пуну годину рада у радном односу у Компанији и контролисаним друштвима Компаније са седиштем у Републици Србији.

Право на стицање акција може се остварити највише за 35 година времена проведеног у радном односу.

**Члан 5.**

Право на стицање акција без накнаде имају запослени под условом да право на акције без накнаде нису на било који начин остварили, у целости или делимично, у складу са Законом о својинској трансформацији („Службени гласник РС”, бр. 32/97 и 10/01), Законом о приватизацији („Службени гласник РС”, бр. 38/01, 18/03, 45/05, 123/07, 30/10, 93/12, 119/12, 51/14 и 52/14-УС), Законом о приватизацији („Службени гласник РС”, бр. 83/14, 46/15, 112/15 и 20/16-аутентично тумачење) и Законом о јавном информисању и медијима („Службени гласник РС”, бр. 83/14, 58/15 и 12/16-аутентично тумачење) и да нису уписани у евиденцију носилаца права коју води министарство надлежно за послове приватизације, у складу са Законом о праву на бесплатне акције и новчану накнаду коју грађани остварују у поступку приватизације („Службени гласник РС”, бр. 123/07, 30/10, 115/14 и 112/15).

Запослени у контролисаном друштву Друштво за реосигурање Дунав-Ре а.д.о. Београд, Кнез Михаилова 6/II, матични број: 07046901 (у даљем тексту: Дунав-Ре), у којем ће, такође, бити извршен пренос друштвеног капитала у складу са Законом, могу своје право на стицање акција без накнаде за сваку пуну годину времена проведеног у радном односу у Дунав-Ре искористити искључиво у целости, у субјекту преноса или Дунав-Ре.

Право запослених на стицање бесплатних акција није преносиво.

**Члан 6.**

Ако је вредност капитала за стицање акција без накнаде, мања од укупне номиналне вредности акција које запослени стичу без накнаде, запослени стичу мањи број акција сразмерно односу тих вредности.

Ако је вредност капитала за стицање акција без накнаде већа од укупне номиналне вредности акција које запослени стичу без накнаде, преостали капитал се преноси на Акционарски фонд.

**Члан 7.**

Рок за упис акција почиње да тече од дана објављивања јавног позива у дневном листу „Политика“, односно од 29. новембра 2021. године, са почетком у 9:00 часова, и завршава се 29. децембра 2021. године, у 13:00 часова.

**Члан 8.**

Захтев за упис бесплатних акција се подноси лично или преко пуномоћника, на основу пуномоћја овереног у складу са законом којим се уређује овера потписа.

Запосленима ће се издати доказ о поднетом захтеву за упис бесплатних акција.

**Члан 9.**

Јавни позив за упис акција садржи:

* податке о акцијама које се уписују,
* списак правних претходника Компаније и контролисаних друштава чији запослени или раније запослени имају право на упис акција,
* списак документације коју је потребно приложити приликом уписа акција,
* место и време уписа акција,
* друге податке потребне за упис акција.

Јавни позив за упис акција ће се објавити на Корпоративном порталу, интернет страници Компаније, у „Службеном гласнику Републике Србије“, и једном дневном високотиражном листу који се дистрибуира на целој територији Републике Србије („Политика“).

**Члан 10.**

Власник акција које се издају овом Одлуком има следећа права:

* право учешћа и гласања на Скупштини, тако да једна акција увек даје право на један глас;
* право на исплату дивиденде;
* право учешћа у расподели ликвидационог остатка или стечајне масе у складу са законом којим се уређује стечај;
* право пречег стицања обичних акција и других финансијских инструмената заменљивих за обичне акције, из нових емисија;
* друга права у складу са законом и Статутом.

**Члан 11.**

Овлашћује се Извршни одбор Компаније да предузме све неопходне активности за спровођење ове Одлуке, техничку корекцију одлуке на захтев надлежних институција, као и осталих активности у циљу спровођења ове Одлуке код Централног регистра и Агенције за привредне регистре.

**Члан 12.**

Ова Одлука ступа на снагу даном доношења.

Ову одлуку регистровати у складу са законом о регистрацији.

**С број: ПРЕДСЕДНИК СКУПШТИНЕ**

**15. новембaр 2021. године**

**Београд**