На основу члана 25. став 3. и члан 280а став 2. Закона о осигурању ("Сл. гласник РС", бр. 139/2014 и 44/2021), Одлуке Владе Републике Србије о преносу друштвеног капитала Компаније Дунав осигурање а.д.о. Београд ("Сл. гласник РС", бр. 96/2021) (у даљем тексту: Одлука Владе) и члана 37. тачка 2. Статута Компаније „Дунав осигурање“ а.д.о. („Службени лист Компаније“, бр. 16/12, 40/15, 51/15, 09/16, 21/16, 39/18, 18/19 и 24/19), Скупштина Компаније на Ванредној седници одржаној 15. новембра 2021. године, донела је

**ОДЛУКУ**

**о начину евидентирања основног капитала**

**Члан 1.**

Према финансијским извештајима са стањем на дан 30.06.2021. године, који су усвојени Одлуком Скупштине бр. 27/21 од 20.08.2021. године, укупан основни капитал Компаније Дунав осигурање а.д.о. Београд (у даљем тексту: Компанија) износи 5.723.510.932,00 динара и чини га акцијски капитал у својини физичких и правних лица у износу од 2.755.430,892,00 динара и капитал у друштвеном власништву у износу од 2.968.080.040,00 динара, док неисплаћена дивиденда, остварена по основу капитала у друштвеном власништву износи 4.179.848.791,30 динара.

**Члан 2.**

Према Одлуци Владе друштвени капитал Компаније, који обухвата капитал у друштвеном власништву у износу од 2.968.080.040,00 динара и неисплаћену дивиденду остварену по основу капитала у друштвеном власништву у износу од 4.179.848.791,30 динара, износи укупно 7.147.928.831,30 динара.

**Члан 3.**

Сагласно Одлуци Владе на Републику Србију се преноси друштвени капитал у висини од 5.003.550.364,00 динара, запосленима се преноси капитал у висини од највише 1.786.982.040,00 динара, а Акционарском фонду се преноси капитал у висини од најмање 357.396.408,00 динара.

Укупна висина друштвеног капитала који се преноси субјектима из тачке 1. овог члана износи 7.147.928.812,00 динара.

**Члан 4.**

Разлику између укупне висине друштвеног капитала из члана 2. ове одлуке и укупне висина друштвеног капитала који се преноси субјектима из члана 3. ове одлуке, у износу од 19,30 динара евидентираће се као остали капитал неживотних осигурања у пословним књигама Компаније.

**Члан 5.**

Након реализације преноса друштвеног капитала укупна вредност основног капитала Компаније ће износити 9.903.359.704,00 динара.

**Члан 6.**

У рачуноводственој евиденцији Компаније део основног капитала из члана 5. ове одлуке у висини од 8.774.237.358,00 динара водиће се као основни капитал неживотног осигурања, а део основног капитала у висини од 1.129.122.346,00 динара водиће се као основни капитал животног осигурања.

**Члан 7.**

Ова Одлука ступа на снагу даном доношења, а примењиваће се од дана уписа акција које се издају ради преноса друштвеног капитала запосленима у Централном регистру и регистрације повећања основног капитала Компаније у Регистру привредних друштава, по том основу.

**ПРЕДСЕДНИК СКУПШТИНЕ**

|  |
| --- |
| **С број:**  **15. новембар 2021. године**  **Београд** |